DÔVODOVÁ SPRÁVA

A. Všeobecná časť 

     Návrh novely zákona NR SR č. 162/1995 Z. z.  o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa predkladá v zmysle plnenia  uznesenia  vlády Slovenskej republiky č. 609/2009 ktorým bolo predsedovi Úradu, geodézie, kartografie a katastra SR uložené zapracovať závery Analýzy právnych predpisov vo vzťahu k realizovateľnosti projektov verejno-súkromného partnerstva ( PPP) v Slovenskej republike.
     Zároveň sa upresňujú niektoré ustanovenia  katastrálneho zákona   tak, aby zodpovedali zmenám v občianskom práve a v iných súvisiacich odvetviach a práva   vyhovovali požiadavkám aplikačnej praxe.
        
   Návrh novely zákona je v súlade s Ústavou Slovenskej republiky a s ostatnými všeobecne záväznými právnymi predpismi. 
Návrh novely zákona je  v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka
finančných, ekonomických, environmentálnych vplyvov,  vplyvov na zamestnanosť a podnikateľské prostredie

I. časť: Odhad dopadov na verejné financie
             Uplatňovanie predkladaného návrhu zákona nebude mať dopad na verejné financie.

II. časť: Odhad dopadov na obyvateľov, hospodárenie podnikateľskej sféry a iných 
               právnických osôb
           Návrh zákona nebude mať ekonomický dopad na obyvateľov, hospodárenie  podnikateľskej sféry. 

III. časť: Odhad dopadov na životné prostredie
Návrh zákona nemá vplyv na životné prostredie. 

IV. časť: Odhad dopadov na zamestnanosť
                Návrh zákona nebude mať vplyv na zamestnanosť. 

V. časť: Odhad dopadov na podnikateľské prostredie
         Návrh zákona nebude mať vplyv na podnikateľské prostredie. 
VI. časť: Odhad dopadov na informatizáciu spoločnosti
     Návrh zákona nebude mať vplyv na informatizáciu spoločnosti.

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Predkladateľ právneho predpisu: 
Úrad geodézie, kartografie a katastra Slovenskej republiky

2.	Názov návrhu právneho predpisu:
Zákon, ktorým sa mení a dopĺňa zákon Národnej rady Slovenskej republiky č. 162/ 1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov

3. Problematika návrhu právneho predpisu:

a)	nie je upravená v práve Európskych spoločenstiev: - primárnom                                                                                                    
                                                                              - sekundárnom 

b)	nie je upravená v práve Európskej únie:   - primárnom
                                                                        - sekundárnom

c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

B. Osobitná časť

K bodom 1 a 2  :

  Súčasťou katastrálneho operátu je i pozemková kniha a železničná kniha,  ktoré sú zdrojom informácii o právach k nehnuteľnostiam, ak právo k nehnuteľnosti nie je zapísané na liste vlastníctva.  Úpravou ustanovenia chceme zdôrazniť dokumentárnu hodnotu  pozemkových kníh a jej úlohu najmä v čase konania o usporiadaní vlastníctva k niektorým pozemkom.  
Zároveň sa vypúšťa odkaz pod čiarou o archívoch a registratúrach.

K bodu 3:

Ustanovenie ukladá štátnym orgánom a notárom zasielať správe katastra v rámci súčinnosti spolu s verejnou listinou na zápis záznamom do katastra nehnuteľností i ocenenie nehnuteľností. Ocenenie nehnuteľností už nie je potrebné zasielať, nakoľko daň z prevodu a prechodu nehnuteľností bola zrušená a zistenie ceny znalcom, z ktorej sa vypočítavala predmetná daň nie je potrebná.
  
K bodu 4:

Precizuje sa ustanovenie o miestnej príslušnosti orgánov štátnej správy katastra, ak na konanie o návrhu na vklad   je príslušných viac správ katastra. Tá správa katastra ktorá začala konať ako prvá, táto koná, upovedomí o začatí konania dotknuté správy katastra, s tým aby na dotknutom liste vlastníctva vyznačili plombu o zmene práva a po rozhodnutí o povolení vkladu zašle dotknutým správam katastra zmluvu spolu s rozhodnutím o povolení vkladu na zápis do listu vlastníctva.

K bodu 5 a 6 :

Precizujú sa náležitosti elektronického podania návrhu na zápis práva k nehnuteľnostiam, keď k zaručenému elektronickému podpisu sa vyžaduje časová pečiatka. Na právne úkony uskutočnené elektronickými prostriedkami, podpísané zaručeným elektronickým podpisov a opatrené časovou pečiatkou, sa osvedčenie pravosti podpisu nevyžaduje. Časová pečiatka je elektronický dokument, ktorý dosvedčuje, kedy bola zmluva platne uzavretá a zároveň umožňuje chrániť ako čas, tak i obsah dokumentu. Táto úprava je zosúladením náležitostí elektronického vyhotovenia právneho úkonu s Občianskym zákonníkom.
Prílohy k návrhu na vklad musia byť opatrené zaručeným elektronickým podpisom, nevyžaduje sa časová pečiatka, nakoľko prílohy v papierovej podobe nemusia obsahovať úradne osvedčený podpis vyhotoviteľa.

K bodu 7:

Oznámenie o zamýšľanom návrhu na vklad práva môžu účastníci konania zaslať  správe katastra pred samotným návrhom na vklad, prostredníctvom formuláru vyveseného na webovej stránke Úradu geodézie, kartografie a katastra SR. Pretože žiaden osobitný zákon takéto právo inej osobe nepriznáva, bolo v tomto zmysle upravené i predmetné ustanovenie katastrálneho zákona.

K bodu 8:

Náležitosti na vklad práva sú taxatívne vymenované a prílohy k návrhu na vklad sú fakultatívne. Ku každému návrhu na vklad nie sú potrebné všetky prílohy a túto skutočnosť zdôrazňujeme slovom najmä.

K bodu 9, 10 a 11:

Pre zabezpečenie dodržania termínu zaslania rozhodnutia o povolení vkladu práva, rozhodnutia o prerušení konania, rozhodnutia o zastavení konania a rozhodnutia o zamietnutí návrhu na vklad práva sa zasielajú všetkým  účastníkom konania formou rovnopisu rozhodnutia prostredníctvom  centrálnej expedície v Žiline. Originál rozhodnutia je uložený na konajúcej správe katastra a rovnopis rozhodnutia s vyznačením správnosti sa  zašle účastníkom.

Zároveň sa upravuje postup správy katastra v konaní o odvolaní. Obdobne ako v správnom konaní za zjednodušuje postup pri zastavení konania z dôvodu späť vzatia návrhu účastníkmi. Nevydá sa rozhodnutie o zastavení konania, ale táto právna skutočnosť sa vyznačí v spise. 
Osobitne voči správnemu poriadku je upravené v katastrálnom konaní proti ktorým rozhodnutiam o zastavení konania nie je prípustné odvolanie.

K bodu 12:

Zákon taxatívne ustanovuje, že vlastnícke práva a práva k cudzím veciam, ak vznikli zmenili sa alebo zanikli zo zákona, rozhodnutím štátneho orgánu, príklopom licitátora na verejnej dražbe, vydržaním, prírastkom a spracovaním,  práva vyplývajúce zo správy majetku štátu, zo správy majetku obce a nájomné práva k pozemkom  podliehajú evidenčnému režimu a do katastra sa zapisujú záznamom.
V tomto ustanovení expressis verbis uvádza, že do katastra nehnuteľností záznamom sa zapisuje i zmena  poradia zápisov záložných práv na základe dohody veriteľov o zmene poradia záložných práv rozhodujúcom na ich uspokojenie podľa ustanovenia §151k Občianskeho zákonníka. Týmto úkonom nevzniká, nemení sa a nezaniká žiadne právo k nehnuteľnosti, mení sa len poradie už vzniknutých záložných práv.

K bodu 13:

Vyznačenie poznámky v katastri nehnuteľností informuje o skutočnostiach súvisiacich s nehnuteľnosťou alebo  s vlastníkom nehnuteľnosti a má i právne následky voči vlastníkovi zapísanému v katastri nehnuteľností. Pre exaktnosť  tohto druhu poznámky ktorej dôvodom je podanie žaloby o práve k nehnuteľnosti alebo žaloby o neplatnosť dražby vyznačujeme odkazom pod čiarou.

K bodu 14:

Vypúšťa sa možnosť  avizovať   zaslanie verejnej listiny alebo inej listiny na zápis do katastra nehnuteľností záznamom. Toto ustanovenie je nadbytočné, v praxi sa nebude využívať, nakoľko neponúka žiadny bonus pre navrhovateľa ani pre správu katastra.

K bodom 15,16 a 17:

Uvedené ustanovenia o náležitostiach zmlúv verejných listín a iných listín sa precizujú v otázke spresnenia údajov o účastníkoch konania tak, že ak je fyzická osoba cudzozemec, rodné číslo alebo iný identifikačný údaj sa nevyžaduje, v tomto prípade postačuje len údaj o dátume narodenia. Zároveň sa dopĺňajú  údaje  o pozemkoch či ide o parcelu registra C alebo registra E a údaj o  výmere parcely.  Údaj o výmere parcely nie je záväzným údajom,  ale je  žiadaným údajom pre napr. daňové a poplatkové účely.
V ustanovení sa spresňuje postup pri oprave formálnych  chýb na zmluve alebo verejnej listine.

K bodu 18:

Pri zápise novej stavby do katastra nehnuteľností sa zapíše za vlastníka stavebník, ak nie je preukázané niečo iné. V tomto ustanovení sa zakotvuje rovnaká zásada i pri zápise údajov o vlastníctve k rozostavanej stavbe. 
Vzhľadom na skutočnosť, že zásada superficies solo cedit nie je uplatnená v našom súčasnom  právnom poriadku je potrebné pripustiť rozšírenejší spôsob preukázania vlastníckeho práva k stavbe resp. k rozostavanej stavbe.   
Relevantnou listinou preukázania  vlastníckeho práva k rozostavanej stavbe pre zápis do katastra nehnuteľností bude nielen stavebné povolenie ale i napr. zmluva o dielo uzavretá so zhotoviteľom alebo koncesná zmluva uzavretá medzi štátom ako vlastníkom stavby a súkromným partnerom v rámci projektov verejno-súkromného partnerstva (PPP).   

K bodu 19:

V katastrálnom konaní na ktoré sa vzťahuje zákon o správnom konaní sa všetkým účastníkom 
doručuje rozhodnutie formou rovnopisu rozhodnutia prostredníctvom  centrálnej expedície v Žiline.. Originál rozhodnutia je uložený na konajúcej správe katastra a rovnopis rozhodnutia s vyznačením správnosti sa  zašle účastníkom.

K bodu 20:

Na konanie o oprave chyby v katastrálnom operáte sa vzťahuje zákon o správnom konaní. V prípade opravy výmery parcely sa údaj o výmere opraví neformálnym spôsobom, vyhotovením protokolu o oprave bez vydania  rozhodnutia v správnom konaní. Výmera parcely je nezáväzný údaj v katastri nehnuteľností a z toho dôvodu sa neformálnym spôsobom opraví i výmera parcely vedená na liste vlastníctva. Tento postup sa použije vtedy, ak nepresnosť alebo chybný údaj o výmere vznikol v dôsledku nepresných meračských prác a nedochádza k zmene vlastníckeho práva.   

K bodu 21:

V dôsledku spoločenskej objednávky sa opätovne ustanovuje možnosť poskytovania listov vlastníctva s vyznačením plomby vlastníkom, alebo iným oprávneným osobám z práv k nehnuteľnostiam, ako je správca majetku štátu, správca majetku obce alebo vyššieho územného celku, nájomca, záložný veriteľ, oprávnený z vecného bremena, oprávnený z predkupného práva a osobám podľa osobitných predpisov, napr. súdom orgánom činným v trestnom konaní, notárom ako súdnym komisárom, správcom dane, exekútorom.

K bodu 22:

Parcely registra „E“ evidované na mape určeného operátu, sú v katastrálnej mape zlúčené do väčších celkov alebo rozdelené do viacerých parciel, sú k nim založené právne vzťahy. Nakoľko ich hranice nie sú v teréne zreteľné, druh pozemku takejto parcely nevyjadruje účel využitia pozemku, nezodpovedá skutočnému stavu, stavu evidovaného v katastrálnej mape a v súbore popisných informácií. Až druh pozemku parcely registra „C“, je záväzným údajom katastra.